Oficiālais Vēstnesis L 080 , 31/03/2000 Lpp. 0007 - 0008



Padomes Regula (EK) Nr. 657/2000 (2000. gada 27. marts) par ciešāku dialogu ar zvejniecības nozari un grupām, ko iespaido kopējā zivsaimniecības politika EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu, ņemot vērā Komisijas priekšlikumu, ņemot vērā Eiropas Parlamenta atzinumu, tā kā: (1) Lai kopējās zivsaimniecības politikas (KZP) izveidē, plānošanā un īstenošanā piešķirtu lielāku nozīmi zivsaimniecības produktu un akvakultūras pārstāvjiem un pārējām attiecīgajām grupām, ir jāveido ciešāks dialogs ar šīm grupām un viss lēmumu pieņemšanas process, īpaši to sagatavošanas posmā, jāpadara caurskatāmāks. (2) Ņemot vērā saskaņā ar Komisijas lēmumu 1999/478/EK [1] atjaunotās Zivsaimniecības un akvakultūras padomdevējas komitejas (ZAPK) uzdevumus, šie ciešāka dialoga un caurskatāmības mērķi būtu vieglāk sasniedzami, ieviešot jaunus pasākumus, lai uzlabotu ZAPK sanāksmju organizāciju, no vienas puses, un attiecīgo grupu informēšanu par aktuālajiem jautājumiem un gūtajiem rezultātiem, no otras puses. (3) Šajā sakarā būtu jāsniedz palīdzība Eiropas profesionālajām apvienībām ZAPK sanāksmju sagatavošanā, paredzot veicināt plašus pētījumus attiecībā uz KZP jautājumiem un tās pasākumu ietekmi, sekmēt zivsaimniecības nozares aprindu iniciatīvu un, ja iespējams, rast kopēju nostāju attiecībā uz Komisijas priekšlikuma projektiem. (4) Lai uzlabotu lēmumu pieņemšanas apstākļus, zivsaimniecības nozares aprindas būtu jāinformē plānoto iniciatīvu sākumstadijā un visām attiecīgajām grupām būtu jāizskaidro dažādo KZP pasākumu mērķi un sīka informācija, IR PIEŅĒMUSI ŠO REGULU. 1. pants Ievērojot pielikumā izklāstītos nosacījumus, Komisija sedz šādas izmaksas: - Eiropas profesionālo apvienību rīkotas sanāksmes, kuru nolūks ir sagatavot Zivsaimniecības un akvakultūras padomdevējas komitejas sanāksmes, - kopējās zivsaimniecības politikas mērķu un ar to saistītu pasākumu, jo īpaši Komisijas priekšlikumu, izskaidrošana, attiecīgās šīs jomas informācijas izplatīšana zivsaimniecības nozares aprindām un attiecīgajām grupām. Var nodrošināt finansējumu arī Komisijas rīkotām ekspertu sanāksmēm, lai atbalstītu pirmās daļas otrajā ievilkumā minētās darbības. 2. pants Komisija var veikt visas pārbaudes, ko tā atzīst par vajadzīgām, lai nodrošinātu atbilstību nosacījumiem un uzdevumu izpildei, ko šī regula uzticējusi Eiropas profesionālajām apvienībām, kas palīdz šim nolūkam Komisijas ieceltiem pārstāvjiem. 3. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 27. martā Padomes vārdā — priekšsēdētājs F. Gomes [1] OV L 187, 20.7.1999., 70. lpp. -------------------------------------------------- PIELIKUMS Izmaksas, kas Eiropas profesionālajām apvienībām radušās, rīkojot sanāksmes, kuru nolūks ir sagatavot Zivsaimniecības un akvakultūras padomdevējas komitejas (ZAPK) sanāksmes Uz atmaksāšanu var pretendēt to Eiropas profesionālo apvienību dalībnieku ceļa un izmitināšanas izdevumi, kuriem jādodas komandējumā, lai sagatavotu ZAPK sanāksmes. Izdevumi Eiropas profesionālo apvienību sanāksmju sakarā, kas nav saistītas ar ZAPK sanāksmēm, un izdevumi, kas nav pirmajā daļā minētie izdevumi, nedod tiesības pretendēt uz to atmaksāšanu. Katru gadu katrai profesionālajai apvienībai, kas ir ZAPK plenārkomitejas dalībniece, atkarībā no pieejamajiem finansu resursiem un proporcionāli tiesīgo pretendentu skaitam ZAPK plenārkomitejā piešķir aizņēmuma tiesības finansu nolīguma ietvaros ar Komisiju. Šīs aizņēmuma tiesības un vidējās ceļojuma izmaksas vienam profesionālās apvienības dalībniekam (1998. gadā apmēram EUR 750) nosaka braucienu skaitu, par kuriem katra apvienība var būt finansiāli atbildīga, lai sagatavotu sanāksmes, atskaitot maksimāli pieļaujamo daudzumu 20 % no aizņēmuma tiesību summas, ko katra apvienība ietur pēc vienotas likmes savu organizatorisko un administratīvo izmaksu segšanai, kas saistītas ar sagatavošanas sanāksmju rīkošanu. Saziņa ar visām attiecīgajām grupām Tajā pēc Komisijas iniciatīvas ietilpst: - informatīvu materiālu sastādīšana un izplatīšana, kas veidoti atbilstīgi attiecīgo grupu konkrētām vajadzībām (materiāli rakstiskā, audiovizuālā un elektroniskā veidā), balstoties galvenokārt uz šajās grupās veiktiem apsekojumiem; - plašas pieejas nodrošināšana datu un skaidrojošiem materiāliem, jo īpaši attiecībā uz Komisijas priekšlikumiem, izveidojot tīkla lapu Internetā un regulāri sagatavojot publikācijas, kā arī rīkojot informācijas un mācību seminārus viedokļa veidotājiem. Pirmajā un otrajā ievilkumā minētos pasākumus veic konkursa kārtībā izvēlēti darbuzņēmēji. --------------------------------------------------